કેન્દ્રમાં ભાજપની સરકાર આવી અને નરેન્દ્ર મોદી વડાપ્રધાન બન્યા પછી ભારતની વિદેશ નીતિને એક નવી દિશા મળી છે. અગાઉ દુનિયા માટે ભારત એક કરોડોની વસતી ધરાવતો દેશ હતો કે જેનો ઉપયોગ પોતાના માટે માર્કેટ તરીકે કરવાનું બધા દેશો વિચારતા. મોદીએ એ માન્યતા બદલી છે અને ભારતને એક મજબૂત લોકશાહી રાષ્ટ્ર તરીકે પ્રસ્થાપિત કર્યું છે. ભારતનો પોતાનો અવાજ છે ને વિશ્ર્વને સ્પર્શતી બાબતોમાં એ અવાજને અવગણી શકાય તેમ નથી તેનો અહેસાસ મોદીએ પોતાના શાસનના પોણા ચાર વર્ષમાં દુનિયાને કરાવ્યો છે. તેના કારણે અત્યાર લગી આપણાથી દૂર રહેતા દેશો પણ ભારતની નજીક આવવા લાગ્યા છે અને ભારત સાથેના સંબંધો મજબૂત બનાવવા માટે ગંભીર પ્રયત્નો કરે છે.